Thoritt

Thoritt er et radioaktivt mineral som består av thoriumsilikat, ThSiO4. Fargen er vanligvis brun til svart, eller oransjegul hos varieteten orangitt. Mineralet er tetragonalt og isotypt med zirkon og thorogummitt. En uranrik varietet kalles uranothoritt.

Thoritt ble først oppdaget i 1828 på Løvøya ved Brevik i Telemark av prest og mineralog Hans Morten Thrane Esmark, som sendte de første prøvene av dette svarte mineralet til sin far Jens Esmark, professor i bergvitenskap. Orangitt ble også funnet først i norske forekomster, i 1851. Mineralet finnes på pegmatittganger, dels nefelinsyenittiske (Langesundsfjorden), dels granittiske (særlig ved Arendal). Før de store forekomstene av monazittsand i Brasil og andre steder ble funnet, var thoritt den viktigste kilden for framstilling av
thoriumoksid, som blir brukt i glødehetter i Auer-brennere og Petromax-lamper. Thoritt var før etterspurt og ble produsert fra flere norske forekomster.

En langt sjeldnere form av ThSiO4 har monoklin monazittstruktur. Denne er ikke funnet i Norge.

Kilder
Thoritt. (11. mars 2012). I Store norske leksikon. Hentet 14. februar 2014 fra http://snl.no/thoritt.
Orangitt. (18. januar 2013). I Store norske leksikon. Hentet 14. februar 2014 fra http://snl.no/orangitt.

Thoriummineraler
Uranforbindelser